1965: Their First Recordings
1965: Their First Recordings — ინგლისური პროგრესული როკ-ჯგუფ პინკ ფლოიდის ადრეული შემადგენლობის ჩანაწერების გამოცემა. იგი გამოვიდა 2015 წელს, შავი პარასკევის დღეს, ბრიტანეთში, ორმაგი 7" სინგლის სახით, შეზღუდული ტირაჟით. ორმაგი  EP გამოიცა ყოველგვარი წინასწარი განცხადების გარეშე. მას შემდეგ, რაც ინფორმაცია რამდენიმე საიტზე (მათ შორის - eBay-ზე) გავრცელდა, ერთ-ერთ ინტერნეტფორუმზე გამოცემის შესახებ შეკითხვები დაუსვეს ენდი ჯექსონს, ხმის ინჟინერს, რომელიც მითითებულია გრამფირფიტაზე. ენდიმ დაადასტურა, რომ გამოცემა ნამდვილად ოფიციალური იყო და იგი მასზე ნაწილობრივ მუშაობდა - მასტერინგის პროცესში (რეი სტაფთან ერთად). გამოცემის შესახებ ჯგუფის ოფიციალურ Facebook-გვერდზე მხოლოდ რამდენიმე დღის შემდეგ, 30 ნოემბერს დაიწერა. ეს არის ჯგუფის ერთადერთი ოფიციალური გამოცემა ბობ კლოუზის, ისევე, როგორც ჯულიეტ გეილის, რიჩარდ რაიტის პირველი ცოლის მონაწილეობით. სიმღერები, რომლებიც მასში არის შეტანილი, ჩაწერილია 1964 წლის დეკემბერში და 1965 წლის იანვარში (ვოკალები და ფორტეპიანოს დუბლები მათ მოგვიანებით დაემატა). 2015 წლის ოფიციალურ გამოცემამდე "Lucy Leave" და "I'm a King Bee" ბუტლეგურ ჩანაწერებზე ვრცელდებოდა. 1965: Their First Recordings პირველი შემთხვევაა, როდესაც ბობ კლოუზთან ერთად ჩაწერილი მასალა ოფიციალურად გამოვიდა. გამოცემის კონვერტის ფსიქოდელურ გაფორმებაზე მუშაობდა ობრი პაუელი (გამოყენებულია პიტერ უინ-უილსონის არქივი), დიზაინერ პიტერ კარზონთან ერთად. გამოყენებულია იგივე შრიფტი, რაც ალბომზე A Saucerful of Secrets.